覿覯二弟作小室請書魯直名曰寄寂作此寄之用孫子實韵
作者：秦觀
朝代：宋

paragraphs: 力田不逢年，識者未宜閔。
他時歲在金，百兩無虛稛。
士生當自量，天道平如準。
汝兄魯叔山，正坐不前謹。
有琴亦無弦，何心尚求軫。
客來欲頹玉，大白輒滿引。
官長既屢駡，諸生亦時囅。
一口吸西江，玄哉居士藴。
歲寒知蒼松，日暮識丹槿。
夢想八九椽，森然羅玉筍。